Gandia recita Estellés en asturià, gallec, basc, castellà i valencià
07 juny 2024

## Gandia recita Estellés en asturià, gallec, basc, castellà i valencià07 juny 2024Última actualització: 07 juny 2024

![](../gestion/img/f43b73e38d9a6848298acfcd0aaeeff6062ee0dd6fc7202cd860a3076dd81a0f.jpg)  
  

L'**alcalde de Gandia, José Manuel Prieto**, i la **directora general del Llibre, del Còmic i de la Lectura del Ministeri de Cultura, la valenciana María José Gálvez**, juntament amb la **regidora de Cultura, Balbina Sendra**, han presentat l’acte **Veus que reciten Estellés**, el qual tindrà lloc demà, **divendres, a les set de la vesprada, en el Palau Ducal dels Borja de Gandia**. Concretament en el pati d’Armes, on ha tingut lloc la roda de premsa.

Es tracta d’un acte organitzat pel Ministeri de Cultura, a través de la Direcció general del Llibre; l’Ajuntament de Gandia, a través de l’Institut Municipal d’Arxius i Biblioteques (l’IMAB); i la plataforma cívica Cent d’Estellés. S’emmarca dins la programació de la celebració a la nostra ciutat de l’Any Estellés Gandia, en commemoració del **primer centenari del naixement del poeta Vicent Andrés Estellés**, un dels autors valencians més importants del segle XX i un dels poetes més reconeguts i influents en la nostra llengua.

_«Aquest acte és un dels més destacats de la programació de gran qualitat, molt extensa i variada, que estem fent enguany per a retre un merescut homenatge al poeta del poble. La primera Capital Cultural Valenciana havia de fer una programació que estiguera a l’altura i pensem que ho estem aconseguint. L’Any Estellés és una magnífica oportunitat per a Gandia; amb aquesta commemoració pretenem reivindicar un referent dins l’àmbit de la poesia. I és que la seua transcendència literària, intel·lectual, social i cívica ha tingut impacte en tots els àmbits de la societat valenciana. Considerem que era una qüestió de justícia que es duguera a terme l’Any Estellés a Gandia per a que s’estimule, encara més, el coneixement, respecte, estudi i divulgació d’una figura valenciana irrepetible»_, ha destacat l’alcalde.

José Manuel Prieto també ha recordat el lligam d’Estellés amb Gandia des del punt de vista literari, musical i popular. Així, hi ha moltes referències en la seua obra a la nostra ciutat, bressol dels clàssics Ausiàs March, Joanot Martorell o Roís de Corella. Però, també hi ha vínculs més personals i emocionals, ja que a Gandia va nàixer la seua companya de vida des dels anys de joventut, **Isabel Lorente Riba**. Isabel va ser per al poeta _“un tot particular”_; companya, amant i mare dels seus fills. En paraules del mateix Estellés, Isabel va ser un dels seus _“suports vitals”_.

  
**«Veus que reciten Estellés»**

  
L'acte comptarà amb la participació de cinc destacades poetes del panorama

literari nacional: **Rocío Acebal, Yolanda Castaño, Leire Bilbao, Marta Mori i Àngels Gregori**, que recitaran versos d'Estellés traduïts a diferents llengües de l'Estat (asturià, gallec, basc, castellà i valencià, respectivament). A més, com a presentació del recital, **Carmina Andrés, filla d'Estellés**, mantindrà una conversa amb la directora general del Llibre, del Còmic i de la Lectura, María José Gálvez, sobre la figura i el llegat de l'escriptor. La trobada finalitzarà amb **l'actuació del músic i compositor Borja Penalba**, que dedicarà diversos temes a l'obra d'Estellés.

_«Perquè a Gandia? Perquè és una ciutat literària i compromesa amb la cultura i la literatura, a més de la relació personal i literària d’Estellés amb la ciutat; «M’agrada el món, m’estime la vida», va escriure en visitar Gandia. També és conegut que al poeta que més admirava, Ausiàs March, va nàixer i viure a la Ciutat Ducal»_. La directora general del Llibre ha recordat que la iniciativa forma part del conjunt d'activitats que el Ministeri de Cultura ha preparat al llarg de l'any per a celebrar el centenari d'Estellés, considerat un dels renovadors de la poesia en valencià en el segle XX, en col·laboració amb diverses entitats i la Plataforma Cívica Cent d’Estellés.

  
L’alcalde de Gandia i la regidora de Cultura, abans de la roda de premsa, han volgut mostrar a la directora general del Llibre la Biblioteca Central de Gandia. Gandia, segons ha expressat Prieto, és _“model i referent en tota Espanya per la seua àmplia, pionera i reconeguda xarxa de bilioteques municipals”_.